CELEX: 22008D0110
Language: ro
Date: 2008-11-05 00:00:00
Title: Decizia nr. 110/2008 a Comitetului mixt al SEE din 5 noiembrie 2008 de modificare a Protocolului 32 la Acordul SEE privind modalitățile financiare de punere în aplicare a articolului 82

18.12.2008   
            
            
               RO
            
            
               Jurnalul Oficial al Uniunii Europene
            
            
               L 339/93
            
         
      DECIZIA NR. 110/2008 A COMITETULUI MIXT AL SEE
   din 5 noiembrie 2008
   de modificare a Protocolului 32 la Acordul SEE privind modalitățile financiare de punere în aplicare a articolului 82
   COMITETUL MIXT AL SEE,
   având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „acordul”, în special articolele 86 și 98,
   întrucât:
   
               (1)
            
            
               Protocolul 32 la acord nu a făcut obiectul unei modificări anterioare de către Comitetul mixt al SEE.
            
         
               (2)
            
            
               La 25 iunie 2002, Consiliul Uniunii Europene a adoptat Regulamentul (CE, Euratom) nr. 1605/2002 (1) privind regulamentul financiar aplicabil bugetului general al Comunităților Europene, modificat prin Regulamentul (CE, Euratom) nr. 1995/2006 al Consiliului (2) și prin Regulamentul (CE) nr. 1525/2007 al Consiliului (3).
            
         
               (3)
            
            
               Protocolul 32 ar trebui să reflecte noile proceduri prevăzute prin Regulamentul (CE, Euratom) nr. 1605/2002.
            
         
               (4)
            
            
               Procedura stabilită în Protocolul 32 ar trebui prezentată mai detaliat, inclusiv termenele aplicabile în cadrul acestei proceduri.
            
         
               (5)
            
            
               Contribuțiile statelor AELS nu ar mai trebui plătite în două etape.
            
         
               (6)
            
            
               Ar trebui ca din Protocolul 32 să fie eliminate prevederile caduce.
            
         
               (7)
            
            
               Prin urmare, ar trebui modificat Protocolul 32 la acord,
            
         DECIDE:
   Articolul 1
   Protocolul 32 la acord se modifică astfel cum se precizează în anexa la prezenta decizie.
   Articolul 2
   Prezenta decizie intră în vigoare în ziua următoare ultimei notificări către Comitetului mixt al SEE în temeiul articolului 103 alineatul (1) din acord (4).
   Articolul 3
   Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.
   
      Adoptată la Bruxelles, 5 noiembrie 2008.
      
         
            Pentru Comitetul mixt al SEE
         
         
            Președintele
         
         A.S.S. Prințul Nikolaus de LIECHTENSTEIN
         
      
   
   
      (1)  JO L 248, 16.9.2002, p. 1.
   
      (2)  JO L 390, 30.12.2006, p. 1.
   
      (3)  JO L 343, 27.12.2007, p. 9.
   
      (4)  Nu au fost semnalate obligații constituționale.
   
      ANEXĂ
      Textul Protocolului 32 la acord se înlocuiește cu următorul text:
      
         „Articolul 1
         Procedura de stabilire a participării financiare a statelor AELS în cursul fiecărui exercițiu financiar (n)
         (1)   Până la data de 31 ianuarie a fiecărui an (n–1), Comitetului permanent al statelor AELS i se comunică de către Comisia Europeană documentul de programare financiară care cuprinde activitățile ce urmează a fi puse în practică pentru perioada care a mai rămas din Cadrul financiar multianual relevant și care specifică creditele de angajament indicative, prevăzute pentru aceste activități.
         (2)   Până la data de 15 februarie a anului (n–1), Comisiei Europene i se comunică de către Comitetul permanent al statelor AELS lista activităților comunitare pe care statele AELS intenționează să le includă, pentru prima dată, în anexa SEE la proiectul preliminar de buget al Uniunii Europene pentru anul financiar (n). Lista nu aduce atingere noilor propuneri introduse de Comunitate în cursul anului (n–1) și nici deciziei finale adoptate de statele AELS cu privire la participarea lor la aceste activități.
         (3)   Până la data de 15 mai a fiecărui an (n–1), Comitetului permanent al statelor AELS i se comunică de către Comisia Europeană poziția sa privind cererea statelor AELS de a participa la activități în cursul exercițiului financiar (n), împreună cu următoarele informații:
         
                     (a)
                  
                  
                     sumele prevăzute cu titlu indicativ, «pentru informare», drept credite de angajament și de plată, în situația cheltuielilor din proiectul preliminar de buget al Uniunii Europene pentru activitățile la care participă statele AELS sau pentru care și-au manifestat intenția de a participa, cheltuieli calculate în conformitate cu prevederile articolului 82 din acord;
                  
               
                     (b)
                  
                  
                     sumele estimative corespunzătoare contribuțiilor statelor AELS, prevăzute «pentru informare» în situația veniturilor din proiectul preliminar de buget.
                  
               Poziția Comisiei Europene nu aduce atingere posibilității de a se discuta în continuare cu privire la activitățile pentru care nu a acceptat participarea statelor AELS.
         (4)   În eventualitatea în care sumele prevăzute la alineatul (3) nu sunt conforme cu dispozițiile articolului 82 din acord, Comitetul permanent al statelor AELS poate solicita corecții înainte de data de 1 iulie a anului (n–1).
         (5)   Sumele menționate la alineatul (3) se ajustează după adoptarea bugetului general al Uniunii Europene, cu respectarea dispozițiilor articolului 82 din acord. Sumele astfel ajustate se comunică fără întârziere Comitetului permanent al statelor AELS.
         (6)   În termen de 30 de zile de la publicarea în Jurnalul Oficial al Uniunii Europene a bugetului general al Uniunii Europene, președinții Comitetului mixt al SEE confirmă, prin schimb de scrisori inițiat de Comisia Europeană, faptul că sumele prevăzute în anexa SEE la bugetul general al Uniunii Europene sunt conforme cu dispozițiile articolului 82 din acord.
         (7)   Până la data de 1 iunie a exercițiului financiar (n), Comisiei Europene i se comunică de către Comitetul permanent al statelor AELS situația finală a contribuțiilor, defalcată pe fiecare stat AELS. Defalcarea pe fiecare stat membru este obligatorie.
         În cazul în care aceste informații nu sunt prezentate până la data de 1 iunie a exercițiului financiar (n), procentele prevăzute în situația defalcată și aplicate în cursul anului (n–1) se aplică pe bază provizorie. Această ajustare se efectuează în conformitate cu procedura prevăzută la articolul 4.
         (8)   În cazul în care, până la data de 10 iulie a exercițiului financiar (n) și cu excepția cazului în care, pentru situații excepționale, se convine o dată ulterioară, nu se adoptă o decizie a Comitetului mixt al SEE de stabilire a participării statelor AELS la o activitate prevăzută în anexa SEE la bugetul general al Uniunii Europene pentru exercițiul financiar (n) sau dacă îndeplinirea prevederilor constituționale, dacă există, relevante pentru o astfel de decizie nu este notificată până la data prevăzută, participarea statelor AELS la activitatea respectivă este amânată pentru anul (n+1), în afara cazului în care se convine altfel.
         (9)   De îndată ce s-a stabilit participarea statelor AELS la o activitate pentru exercițiul financiar (n), contribuția financiară a statelor AELS se aplică tuturor operațiunilor efectuate în cadrul liniilor bugetare relevante în cursul exercițiului financiar respectiv, în afara cazului în care se convine altfel.
         Articolul 2
         Punerea la dispoziție a contribuțiilor statelor AELS
         (1)   Comisia Europeană stabilește, pentru fiecare stat AELS în parte și pe baza anexei SEE la bugetul general al Uniunii Europene, finalizat în conformitate cu articolul 1 alineatele (6) și (7), o cerere de fonduri calculate pe baza creditelor de plată și în conformitate cu articolul 71 alineatul (2) din Regulamentul financiar (1).
         (2)   Cererea de fonduri trebuie să fie primită de către statele AELS până la data de 15 august a exercițiului financiar (n) și solicită fiecărui stat AELS plata contribuției sale până la data de 31 august a anului (n).
         În cazul în care bugetul general al Uniunii Europene nu este adoptat înainte de data de 10 iulie a exercițiului financiar (n) sau, în situații excepționale, data convenită în conformitate cu articolul 1 alineatul (8), plata este solicitată pe baza sumei indicative prevăzută în proiectul preliminar de buget. Ajustarea se efectuează în conformitate cu procedura prevăzută la articolul 4.
         (3)   Contribuțiile se exprimă și se plătesc în EUR.
         (4)   În acest scop, fiecare stat AELS deschide la trezoreria sa ori la organismul pe care îl desemnează în acest scop un cont în EUR, în numele Comisiei Europene.
         (5)   Orice întârziere a efectuării intrărilor în contul la care se face referire în alineatul (4) atrage după sine plata unei dobânzi de către statul AELS respectiv, la rata aplicată de către Banca Centrală Europeană pentru principalele operațiuni de refinanțare în EUR pe care le desfășoară, la care se adaugă un punct procentual și jumătate. Rata de referință este rata în vigoare la data de 1 iulie a anului respectiv, publicată în seria C din Jurnalul Oficial al Uniunii Europene.
         Articolul 3
         Condiții de punere în aplicare
         (1)   Utilizarea creditelor care provin din participarea statelor AELS se face în conformitate cu dispozițiile Regulamentului financiar.
         (2)   În ceea ce privește procedura de licitație, invitația de prezentare a cererilor de ofertă este deschisă tuturor statelor membre CE, precum și tuturor statelor AELS, în măsura în care acestea implică finanțarea pe liniile bugetare la care participă statele AELS.
         Articolul 4
         Regularizarea contribuției statelor AELS din perspectiva punerii în aplicare
         (1)   Contribuția statelor AELS, stabilită pentru fiecare linie bugetară în cauză în conformitate cu dispozițiile articolului 82 din acord, rămâne neschimbată în cursul exercițiului financiar (n) respectiv.
         (2)   După încheierea conturilor aferente fiecărui exercițiu financiar, Comisia Europeană calculează, în contextul stabilirii conturilor anuale pentru anul (n+1), rezultatul execuției bugetare a statelor AELS, luându-se în considerare:
         
                     (a)
                  
                  
                     suma reprezentând contribuțiile plătite de statele AELS în conformitate cu articolul 2;
                  
               
                     (b)
                  
                  
                     suma reprezentând partea statelor AELS în totalul cifrelor de execuție a creditelor bugetare pe liniile bugetare pentru care a fost convenită participarea statelor membre AELS; și
                  
               
                     (c)
                  
                  
                     orice sume care acoperă cheltuielile la nivel comunitar pe care statele AELS le acoperă individual sau plățile în natură efectuate de statele AELS (de exemplu, sprijinul administrativ).
                  
               (3)   Toate sumele recuperate de la terți în cadrul fiecărei linii bugetare pentru care s-a convenit participarea statelor AELS se tratează ca venituri alocate în cadrul aceleiași linii bugetare, în conformitate cu articolul 18 alineatul (1) litera (f) din Regulamentul financiar.
         (4)   Regularizarea contribuției statelor AELS pentru exercițiul financiar (n), pe baza rezultatului execuției bugetare, se efectuează în contextul cererii de fonduri aferente exercițiului financiar (n+2) și pe baza repartiției finale între statele AELS în anul (n).
         (5)   Dacă este cazul, Comitetul mixt al SEE adoptă norme complementare pentru punerea în aplicare a alineatelor (1) și (4). Acest lucru se aplică în special în cazul cheltuielilor comunitare ce se suportă de către fiecare stat AELS în parte sau în cazul contribuțiilor în natură ale acestora.
         Articolul 5
         Informări
         (1)   Comisia Europeană îi furnizează Comitetului permanent al statelor AELS, la sfârșitul fiecărui trimestru, un extras al conturilor sale în care se arată, atât pentru venituri, cât și pentru cheltuieli, situația privind punerea în aplicare a programelor și a altor acțiuni la care statele AELS participă din punct de vedere financiar.
         (2)   După închiderea exercițiului financiar (n), Comitetului permanent al statelor membre AELS i se comunică de către Comisia Europeană datele privind programele și alte acțiuni la care statele AELS participă din punct de vedere financiar și care apar în conturile anuale întocmite în conformitate cu dispozițiile articolelor 126 și 127 din Regulamentul financiar.
         (3)   Comisia Europeană îi furnizează Comitetului permanent al statelor AELS toate celelalte informații financiare pe care acesta le-ar putea solicita, în mod justificat, cu privire la programele și alte acțiuni la care participă din punct de vedere financiar.
         Articolul 6
         Controlul
         (1)   Controlul referitor la stabilirea și disponibilitatea tuturor veniturilor, precum și controlul angajamentelor și al programării tuturor cheltuielilor corespunzătoare participării statelor AELS se exercită în conformitate cu dispozițiile Tratatului de instituire a Comunității Europene, ale Regulamentului financiar și ale regulamentelor aplicabile în domeniile care intră sub incidența articolelor 76 și 78 din acord.
         (2)   Între autoritățile Comunității și ale statelor AELS responsabile de auditarea conturilor se stabilesc acorduri corespunzătoare menite să faciliteze controlul veniturilor și cheltuielilor care corespund participării statelor AELS la acțiunile comunitare, în conformitate cu alineatul (1).
         Articolul 7
         Valoarea PIB care trebuie luată în considerare pentru calcularea factorului de proporționalitate
         Datele privind PIB-ul la prețurile pieței menționate la articolul 82 din acord sunt cele publicate ca urmare a aplicării articolului 76 din acord.”
      
      
         (1)  Regulamentul (CE, Euratom) nr. 1605/2002 din 25 iunie 2002 al Consiliului privind Regulamentul financiar aplicabil bugetului general al Comunităților Europene (JO L 248, 16.9.2002, p. 1).